Nota de premsa

**Recepció de l’alcalde a les escoles participants a l’exposició de dibuixos de la Fira del Gall**

Aquest dimecres l'Alcalde de Vilafranca, **Pere Regull**, i la regidora de Promoció Turística, **M. Dolors Rius**, han rebut al saló de sessions de la Casa de la Vila una representació dels cursos de 3r i 4rt de totes les escoles de la Vila i de les seves mestres, per agrair en nom de la Vila la seva participació a la Fira del Gall amb la elaboració dels treballs plàstics que s'exposen a la rambla de Nostra Senyora durant les festes de Nadal amb motiu de la fira. La regidora **Dolors Rius** ha recordat que un total de 25 treballs de les 11 escoles de Vilafranca van ser exposats del 3 de desembre al 10 de gener.

L'alcalde **Pere Regull** s’ha adreçat als alumnes assistents a la recepció per fer-los conscients de la importància de la seva activitat “***la Fira del Gall és un esdeveniment important a Vilafranca i és visitada cada any per 40.000 persones, la majoria dels quals veuen els treballs exposats a la rambla de Nostra Senyora. I ens ho han dit, persones de fora de Catalunya que han visitat la Fira del Gall i els han agradat molts els dibuixos***”. Regull els ha felicitat expressament per la qualitat dels treballs.

L'Alcalde i la regidora de Promoció Turística han lliurat als nens i nenes que omplien el saló de sessions de la Casa de la Vila obsequis per a les seves escoles, i els han transmès la seva satisfacció pel fet de comptar cada any amb el treball dels escolars. Cada any, amb l’assessorament del servei de Recursos Pedagògics s’escull material complementari a l’aprenentatge escolar per agrair la participació de cadascun dels centres.

6 de març de 2019